Page:Ludus Coventriae (1841).djvu/289

 Rewfyn. Here is thretty platys of sylver bryth, Fast knyth withinne this glove; And we may have thi mayster this nyth, This xalt thou have, and alle oure love.

Judas. ȝe are resonable chapman to bye and selle, This bargany with ȝow now xal I make; Smyth up, ȝe xal have al ȝour wylle, ffor mony wyl I non forsake. Leyon. Now this bargany is mad ful and fast, Noyther part may it forsake; But Judas thou must telle us in hast, Be what menys we xal hym take.

Rewfyn. ȝa ther be many that hym nevyr sowe, Weche we wyl sende to hym in fere; Therfor be a tokyn we must hym knowe, That must be prevy betwyx us here. Leyon. ȝa beware of that for ony thynge, For o dyscypil is lyche thi mayster in al parayl; And ȝe go lyche in alle clothyng, So myth we of oure purpose fayl.

Judas. As for that, serys, have ȝe no dowth. I xal ordeyn, so ȝe xal not mysse; Whan that ȝe cum hym alle abowth, Take the man that I xal kysse.

I must go to my maystyr ageyn, Dowth not, serys, this matere is sure i-now. Gamalyel. Farewel, Judas, oure frend serteyn, Thi labour we xal ryth wel alow Judas. Now wyl I sotely go seke my mayster ageyn, And make good face, as I nowth knew;